<p><b> Format: </b> Fotopositiv
<b> Dato / Date: </b> 19. Oktober 1964
<b> Fotograf / Photographer </b> Ukjent
<b> Sted / Place: </b> Prinsen Hotell, Trondheim
</p><p><b> Wikipedia: </b> <a class="external text" href="https://no.wikipedia.org/wiki/Odd_Sag%c3%b8r">Odd Sagør</a> (1918 - 1993)
</p><p><b> Wikipedia: </b> <a class="external text" href="https://en.wikipedia.org/wiki/Semyon_Lobov">Semyon Lobov</a> (1913 - 1977)
</p><p><b> Wikipedia: </b> <a class="external text" href="https://no.wikipedia.org/wiki/Russlands_ambassade_i_Oslo">Russlands ambassade i Oslo</a>
</p><p><b> Eier / Owner Institution: </b> Trondheim byarkiv, The Municipal Archives of Trondheim
<b> Arkivreferanse / Archive reference: </b> Tor.H49.B04.F28784
</p><p><b> Merknad: </b> Fra Trondheim kommunes middag i Prinsen i går - fra venstre ambassadør N. Lunikov, ordfører Odd Sagør og viseadmiral S. M. Lobov.
</p><p><br><u>Adresseavisen 20.10.1964 s. 5:</u>
</p><p><b>"Vår regjering tar sikte på å skape øket tillit og forståelse mellom Sovjet og Norge"</b>
</p><p>Sa Sovjets ambassadør ved Trondheim kommunes middag i går i anledning av flåtebesøket
</p><p><i>15 000 Trondhjemmere har hittil besøkt sovjetfartøyene</i>
</p><p>Trondheim kommune gav i går en meget vellykket middag for offiserer fra de sovjetrussiske fartøyer og sivile og militære autoriteter fra Trondheim. Prinsen Hotell hadde dekket et nydelig bord i festsalen og såvel tørt som vått lot til å smake gjester og vertskap like godt.
</p><p>Varaordfører Tønne ønsket velkommen til bords, og ved desserten holdt ordfører Sagør en lengre tale der han først ønsket viseadmiral Lobov og hans folk velkommen til Trondheim. Ordføreren gav et kort riss av Trondheims historie og byens plass i dag i norsk kulturliv og norsk næringsliv. Vi synes selv, sa ordføreren bl.a., at Trondheim har sin spesielle atmosfære og den kjærlighet vi trondhjemmere har til byen vår og at de vil ta med seg gode minner hjem.
</p><p>Ordføreren minnet om sitt besøk i Murmansk i fjor, et besøk i en hard og ugjestmild natur, men hos en befolkning med en enestående gjestfrihet og med en enestående glød i arbeidet med å bygge opp sin by og sitt distrikt. Ordføreren kom også inn på det norsk-sovjetrussiske våpenbrorskap under siste krig og understreket at vi begge er fredselskende folkeslag som ser muligheten for varig fred i at verdens folk kan leve i et godt, forpliktende samarbeid. Ordfører Sagør trakk også frem astronauten Gagaris besøk i Trondheim for en tid siden. Vi har ikke romskip i Norge, sa han, men i gamle dager ble det ved Trondheimsfjorden laget skip som seilte til fjerne farvann med kampglade vikinger ombord. Mange av vikingenes gjerninger liker vi ikke å tale om i dag, men vi er stolte over skipene og det sjømannskap som ble vist. Som et varig minne om besøket i Trondheim overleverte så ordføreren viseadmiral Lobov et vikingeskip i miniatyr. Dette skip, sa ordføreren, er ikke fylt med brutale vikinger, men skipet er lastet med de beste ønsker fra vår by til Dem og Deres mannskaper med ønsket om at våre folk alltid må leve i fred og fordragelighet. Ordføreren konkluderte med en skål for vennskap og fred mellom folkene i verden.
</p><p>Viseadmiral Lobov takket for den varme mottagelse de sovjetrussiske flåteenheter hadde fått i Trondheim. Vi visste vi kom til gode og vennlige naboer, sa admiralen, og vi er glade for at vårt besøk falt sammen med 20-årsdagen for befrielsen av de nordnorske landsdeler der våre soldater stod skulder ved skulder med gode norske patrioter. Vi har ikke vært så lenge i Trondheim, fortsatte admiralen, men lenge nok til å bli overbevist om hvor gjestfri befolkningen i Trondheim er, og vi har fått et visst inntrykk av hvordan dere lever, av deres skoler, bedrifter osv. Og hittil har over 15 000 nordmenn besøkt våre fartøyer, og vi er glad for denne store interesse for skutene våre. Vi var imidlertid ikke godt nok forberedt til denne voldsomme invasjonen slik at vår landgang brakk sammen, men jeg skal love at vi skal få den i tilfredsstillende stand igjen! sa admiralen. Admiralen takket videre for den gode kontakt med den norske marine og norske militære og sivile myndigheter og han uttalte sin beundring for norske sjøfolk. Nå føler vi oss enda sterkere knyttet sammen, sa han, og heretter kommer vi til å hilse enda hjerteligere på norske fartøyer når vi møter dem i sjøen. I morgen drar jeg til Oslo bl. a. for å konferere med sjefen for sjøforsvaret og da vil jeg fortelle om den strålende mottagelse vi har fått i Trondheim og om den omsorg man har vist oss i denne by. Admiralen konkluderte med en skål for gode og vennskapelige forbindelser mellom Norge og det sovjetiske folk.
</p>
Ambassadør Lunikov, som måtte forlate middagen før de andre, understreket at alle grunner var til stede for et bedre og mer intimt naboforhold mellom Norge og Sovjetsamveldet. Vår utenrikspolitikk og vår regjering tar sikte på å skape øket tillit og forståelse mellom våre to land, sa ambassadøren, som sluttet med å takke Trondheim kommune for alt kommunen hadde gjort i forbindelse med flåtebesøket.
<a rel="nofollow" class="external text" href="https://www.flickr.com/people/29160242@N08">Municipal Archives of Trondheim</a> from Trondheim, Norway
CC BY 2.0
<a rel="nofollow" class="external text" href="https://www.flickr.com/photos/trondheim_byarkiv/33979165484/">Ordfører Odd Sagør med Sovjetunionens ambassadør Lunikov og viseadmiral Lobov</a>